1.Introduzzjoni

Dan huwa l-ewwel rapport f’konformità mar-rekwiżiti tal-Artikolu 250 tar-Regolament Finanzjarju. Dan tħejja flimkien ma’:

-id-Dokumenti ta’ Ħidma X u XI, li jakkumpanjaw l-Abbozz tal-Baġit 2022, li jipprovdu informazzjoni dettaljata dwar l-istrumenti finanzjarji u l-garanziji baġitarji tal-UE; u

-Ir-rapport ta’ tbassir fit-tul dwar l-influssi u l-ħruġ futuri tal-baġit tal-UE, li jagħti projezzjonijiet għall-kapaċità finanzjarja disponibbli tal-UE matul l-2021-2027 wara li jiġu kkunsidrati l-infiq tal-baġit ippjanat.

L-objettiv ta’ dan id-dokument huwa li jipprovdi ħarsa ġenerali lejn l-obbligazzjonijiet kontinġenti mġarrba mill-baġit tal-UE mill-31 ta’ Diċembru 2020 u lejn il-ġabra sħiħa ta’ miżuri u salvagwardji li l-Kummissjoni għandha għad-dispożizzjoni tagħha biex tipproteġi bis-sħiħ il-baġit tal-UE minn telf potenzjali li joriġina minn dawk l-obbligazzjonijiet.

Wara introduzzjoni ġenerali dwar id-definizzjoni u s-sorsi ta’ obbligazzjonijiet kontinġenti, ir-rapport juri l-karatteristiċi ewlenin taż-żewġ kategoriji ta’ obbligazzjonijiet kontinġenti (proviżjonati u mhux proviżjonati) b’attenzjoni partikolari għall-analiżi tal-qafas tal-UE għall-monitoraġġ u għall-ġestjoni tar-riskji li jirriżultaw minn obbligazzjonijiet kontinġenti.

Fl-aħħar nett, ir-rapport jipprovdi valutazzjoni tas-sostenibbiltà tal-obbligazzjonijiet kontinġenti tal-Unjoni fit-tul, abbażi ta’ fatturi kwalitattivi u kwantitattivi. Il-valutazzjoni titwettaq:

-Skont l-ammont ta’ provvedimenti eżistenti miżmuma fil-fondi ta’ garanzija stabbiliti mill-Kummissjoni għal garanziji baġitarji u assistenza finanzjarja lil pajjiżi terzi;

-Skont il-limitu massimu tar-Riżorsi Proprji u l-marġni ta’ manuvra disponibbli għall-obbligazzjonijiet kontinġenti mhux proviżjonati li jirriżultaw minn assistenza finanzjarja lill-Istati Membri.

Il-konklużjoni ewlenija tal-analiżi tas-sostenibbiltà hija li l-baġit tal-UE, fil-prinċipju, għandu riżorsi adegwati biex ilaħħaq mal-materjalizzazzjoni potenzjali tal-obbligazzjonijiet kontinġenti. B’mod partikolari:

-Ma ġiet identifikata l-ebda kwistjoni ta’ sottoproviżjonament għall-obbligazzjonijiet kontinġenti li jirriżultaw minn garanziji baġitarji u minn assistenza finanzjarja lil pajjiżi terzi;

-Il-kapaċità finanzjarja tal-UE skont il-qafas legali eżistenti (jiġifieri d-Deċiżjoni dwar ir-Riżorsi Proprji u r-Regolament dwar il-Qafas Finanzjarju Pluriennali (QFP) 2021-2027) hija biżżejjed biex tkopri l-obbligi eżistenti tal-Unjoni fir-rigward kemm tal-programmi ta’ nfiq kif ukoll tas-swieq finanzjarji (għad-dejn maħruġ taħt programmi ta’ assistenza finanzjarja lill-Istati Membri), anke taħt ċirkostanzi avversi estremi.

Dan ir-rapport ikopri l-obbligazzjonijiet kontinġenti mġarrba qabel tmiem l-2020, u jivvaluta kif dawn huma koperti taħt il-QFP 2021-2027. Għalhekk, ma jkoprix l-obbligazzjonijiet kontinġenti li jirriżultaw minn NextGenerationEU (NGEU), li bdew jimmaterjalizzaw biss matul l-2021, u li għalihom ġiet stabbilita kapaċità finanzjarja addizzjonali permezz ta’ żieda temporanja tal-limitu massimu tar-Riżorsi Proprji.

2.X’inhuma l-obbligazzjonijiet kontinġenti?

L-obbligazzjonijiet kontinġenti huma obbligazzjonijiet finanzjarji potenzjali tal-UE, li jirriżultaw minn impenji vinkolanti eżistenti jew minn avvenimenti tal-passat. Jekk dawn l-obbligazzjonijiet kontinġenti jwasslux għal telf attwali jew le, jiddependi fuq avvenimenti futuri li mhumiex kompletament taħt il-kontroll tal-UE.

Għall-UE, hemm tliet sorsi ewlenin ta’ obbligazzjonijiet kontinġenti:

-Garanziji baġitarji, li huma garanziji pprovduti lill-Grupp tal-Bank Ewropew tal-Investiment (BEI) jew lil sħab oħra ta’ implimentazzjoni skont il-mandat tal-Fond Ewropew għall-Investimenti Strateġiċi (FEIS), il-mandat tal-Fond Ewropew għall-Iżvilupp Sostenibbli (EFSD) u l-Mandat ta’ Self Estern (ELM). Taħt dawn l-istrumenti kollha, l-UE tiggarantixxi (parzjalment) lis-sħab ta’ implimentazzjoni għat-telf li jirriżulta mill-operazzjonijiet ta’ finanzjament u investiment garantiti tagħhom (jiġifieri operazzjonijiet ta’ dejn jew ta’ ekwità). Skont il-QFP 2021-2027, il-programm InvestEU jiġbor taħt il-kappa ta’ garanzija unika tal-UE l-attivitajiet li qabel kienu jintużaw taħt il-FEIS u bosta strumenti finanzjarji oħrajn, u fetaħ aċċess għal porzjon tal-garanzija tal-UE għal sħab ta’ implimentazzjoni vvalutati mill-pilastri minbarra l-Grupp tal-BEI . B’mod simili, l-EFSD ġie segwit mill-EFSD+, li huwa stabbilit mill-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (NDICI) – ir-Regolament dwar l-Ewropa Globali , u li issa jaġixxi bħala l-fergħa ta’ finanzjament tal-Pjan ta’ Investiment Estern imsaħħaħ.

-Self u teħid b’self relatat biex tiġi pprovduta assistenza finanzjarja lil pajjiżi terzi (jiġifieri (self tal-Assistenza Makrofinanzjarja (MFA) u self tal-Euratom lil pajjiżi terzi) li fil-prinċipju huma ffinanzjati permezz ta’ operazzjonijiet ta’ teħid b’self “back-to-back”. B’mod konkret, dan ifisser li kull self huwa ffinanzjat permezz ta’ bond korrispondenti tal-UE, li jaqbel bis-sħiħ mas-self tal-UE f’termini ta’ maturità, rata tal-imgħax u skeda ta’ pagamenti mill-ġdid. B’riżultat ta’ dan, l-investituri f’bonds tal-UE huma esposti biss għar-riskju ta’ kreditu tal-UE u mhux għar-riskju ta’ kreditu ta’ kull pajjiż benefiċjarju uniku. Għall-UE, l-obbligazzjoni hija kontinġenti minħabba li fil-prinċipju, ma huwa meħtieġ l-ebda ħruġ ta’ riżorsi tal-UE għas-saldu tad-dejn tal-UE, peress li l-pajjiż benefiċjarju jkun kuntrattwalment obbligat li jforni l-fluss tad-dħul.

-Self u teħid b’self relatat biex tiġi pprovduta assistenza finanzjarja lill-Istati Membri tal-UE, jiġifieri self għall-Bilanċ tal-Pagamenti (BoP), self tal-Mekkaniżmu Ewropew ta’ Stabbilizzazzjoni Finanzjarja (EFSM), self tal-Euratom u self taħt l-istrument Ewropew għal appoġġ temporanju biex jittaffew ir-riskji tal-qgħad f’emerġenza (SURE). Dan is-self jingħata lill-Istati Membri tal-UE bl-istess teknika “back-to-back” bħall-assistenza finanzjarja lil pajjiżi terzi . Id-dħul mill-pagamenti mill-ġdid mill-Istati Membri benefiċjarji jiġi dirett għas-servizz tad-dejn tal-UE. Ma jgħoddx bħala riżorsi proprji taħt il-limitu massimu rispettiv tar-Riżorsi Proprji.